REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

011 Broj: 06-2/1-23

23. januar 2023. godine

Beograd

ZAPISNIK

14. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 23. JANUARA 2023. GODINE

Sednica je počela u 11,05 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica, Miroslav Kondić, Svetlana Milijić, Nikola Radosavljević, Aleksandra Tomić, Tijana Davidovac, Vladimir Obradović, Vojislav Vujić, Dragan M.Marković i Rozalija Ekres.

Sednici su prisustvovali zamenici članova Odbora: Zoran Stojanović (zamenik Veroljuba Stevanovića), Đorđe Stanković (zamenik Miroslava Aleksića) i Nebojša Cakić (zamenik Nebojše Zelenovića).

Sednici nisu prisustvovali članovi Odbora: Dušan Bajatović, Nenad Mitrović, Bojana Bukumirović, kao ni njihovi zamenici.

Sednici je prisustvovala narodni poslanik koja nije član Odbora Dragana Miljanić.

Sednici su prisustvovali predstavnici Ministarstva finansija iz Sektora za carinski sistem i politiku: Snežana Karanović, pomoćnik ministra i Lidija Nenadović.

Na predlog predsednika, Odbor je većinom glasova (13 glasova za, 1 narodni poslanik nije glasao) utvrdio sledeći

D n e v n i r e d :

1. Razmatranje Osnove za zaključivanje Sporazuma između Evropske unije i Republike Srbije o učešću Republike Srbije u programu Evropske unije „Carina“ o saradnji u oblasti carina i teksta Sporazuma između Evropske unije i Republike Srbije o učešću Republike Srbije u programu Evropske unije „Carina“ o saradnji u oblasti carina, koje je dostavila Vlada radi davanja saglasnosti nadležnog odbora za privremenu primenu Sporazuma do njegovog stupanja na snagu (03 broj 337-2967/22 od 30. decembra 2022. godine).

Pre prelaska na rad po utvrđenim tačkama dnevnog reda, Odbor je većinom glasova (12 glasova za, 1 uzdržan, 1 narodni poslanik nije glasao), bez primedbi, usvojio zapisnik sa 12. sednice Odbora i takođe većinom glasova (12 glasova za, 1 uzdržan, 1 narodni poslanik nije glasao), bez primedbi, usvojio zapisnik sa 13. sednice Odbora.

**Prva tačka dnevnog reda:** **Razmatranje Osnove za zaključivanje Sporazuma između Evropske unije i Republike Srbije o učešću Republike Srbije u programu Evropske unije „Carina“ o saradnji u oblasti carina i teksta Sporazuma između Evropske unije i Republike Srbije o učešću Republike Srbije u programu Evropske unije „Carina“ o saradnji u oblasti carina, koje je dostavila Vlada radi davanja saglasnosti nadležnog odbora za privremenu primenu Sporazuma do njegovog** **stupanja na snagu**

Predložene Osnove za zaključivanje Sporazuma obrazložila je Snežana Karanović, pomoćnik ministra u Ministarstvu finansija, istakavši da su osnovni razlozi sa davanje saglasnosti za privremenu primenu Sporazuma, usklađivanje propisa Republike Srbije sa propisima Evropske unije iz oblasti carina, i priključivanje Srbije Evropskoj uniji. Takođe, jedan od ključnih razloga za davanje saglasnosti za privremenu primenu Sporazuma je i obezbeđivanje sredstava za Zajedničku kominikacionu mrežu tj.zajednički interfejs sistem tzv. CCN/CSI sistem, koji je Republici Srbiji neophodan kako bi se obezbedila primena konvencije o zajedničkom tranzitu.

Na osnovu člana 8. stav 1. Zakona o zaključivanju i izvršavanju međunarodnih ugovora i člana 55. Poslovnika Narodne skupštine , Odbor za finansije, republički budžet i kontrolu trošenja javnih sredstava, je većinom glasova ( 12 glasova za, 1 protiv i 1 narodni poslanik nije glasao) odlučio da donese

O D L U K U

1. Daje se saglasnost Vladi Republike Srbije da prihvati da se Sporazum između Evropske unije i Republike Srbije o učešću Republike Srbije u programu Evropske unije „Carina“ o saradnji u oblasti carina privremeno primenjuje do njegovog stupanja na snagu.

Sednica je završena u 11,20 časova.

Sednica je tonski snimana.

SEKRETAR PREDSEDNIK

Tijana Ignjatović Veroljub Arsić